Tria generacio de ludkonzoloj

En la historio de videoludoj, la 3-a generacio de videoludkonzoloj, ofte nomata la 8-bita erao, komenciĝis la 15-an de julio 1983, kun la japana eldono de du sistemoj: la Family Computer de Nintendo (ofte mallongigita al Famicom) kaj la SG-1000 de Sega. Kiam la Famicom estis publikigita ekster Japanio, ĝi estis redezajnita kaj komercigita kiel la Nintendo Entertainment System (NES). 

Ĉi tiu generacio markis la finon de la nordamerika videoluda krizo de 1983, kaj ŝanĝon de la regado de fabrikantoj de hejmaj videoludkonzoloj el Usono al Japanio.

 Ĉefaj hejmaj sistemoj 
 Famicom/Nintendo Entertainment System 

La Famicom, publikigita la 15-an de julio 1983 en Japanio kaj en Nordameriko malfrue en 1985 (la preciza dato perdiĝis) kiel la Nintendo Entertainment System (NES), estas 8-bita kartoĉ-bazita konzolo evoluigita kaj komercigita de Nintendo. Ĝi fariĝis la plej populara konzolo de tiu generacio, vendinte pli ol 60 milionojn da unuoj. Ĝi estis la unua hejma sistemo kun regilo havanta direktan kuseneton (dezajnitan de Gunpei Yokoi), kiu fariĝis industria normo. Dum la vendado de la NES ĉesis en Nordameriko la 14-an de aŭgusto 1995, ĝi ne finiĝis en Japanio antaŭ la 25-a de septembro 2003.

 Sega Mark III/Master System 

La Sega Mark III estis publikigita la 20-an de oktobro 1985 por la japana merkato kaj estis la tria versio de la SG-1000. La nomo estis ŝanĝita al Master System kaj la dezajno modifita por eldono ekster Japanio. Ĝi estis desegnita por esti pli potenca ol la NES kaj doni avantaĝon super la konkurenco. Malgraŭ bonaj vendoj, ĝi tamen ne atingis la sukceson de la NES, fariĝante la dua plej vendata konzolo de la generacio. Tio okazis en ĉiuj regionoj krom en Brazilo, kie ĝi daŭre vendiĝis dum jaroj post la fino de la generacio.

 Atari 7800 

La Atari 7800 estis publikigita en majo 1986 kaj estis la posteulo de la Atari 5200. Ĝi estis la unua konzolo malantaŭen-kongrua sen aldona aparataro. Ĝi estis origine planita por lanĉo la 21-an de majo 1984, sed pro la vendo de la kompanio la lanĉo ne okazis ĝis du jarojn poste. Kune kun malgranda ludaro, la konzolo ne vendiĝis tiel bone kiel la Master System aŭ la NES.

 Referencoj